Z Á P I S N I C A   č. 2/2007

     z II. riadneho zasadnutia Obecného zastupiteľstva v Slaskej, konaného dňa 1. februára 2007 o 18,00 hod. v zasadačke obecného úradu.

Prítomní:
Podľa prezenčnej listiny boli prítomní poslanci obecného zastupiteľstva, starosta obce, administratívna pracovníčka obecného úradu, občianka obce p. Alena Gašparíková.

Program:

1.)	Otvorenie
2.)	Určenie zapisovateľa a overovateľov zápisnice a uznesení
3.)	Voľba členov komisií pri obecnom zastupiteľstve
4.)	Informácia o projekte veterných elektrární v k.ú. Slaská
5.)	Informácia o podaných projektoch v mesiaci január 2007
6.)	Žiadosti, rôzne
7.)	Interpelácie poslancov
8.)	Diskusia
9.)	Schválenie uznesení
10.)	Záver

K bodu č. 1

Zasadnutie obecného zastupiteľstva otvoril a viedol starosta obce p. Daniel Gelien, ktorý podľa prezenčnej listiny skonštatoval, že zastupiteľstvo je uznášaniaschopné. Po predložení bol program obecného zastupiteľstva jednomyseľne schválený v podobe, ktorá je uvedená v tejto zápisnici. „Za“ hlasovali všetci poslanci obecného zastupiteľstva.

K bodu č. 2

Za zapisovateľku zápisnice určil starosta obce administratívnu pracovníčku obecného úradu sl. Zuzanu Mojžišovú. Za overovateľov zápisnice a uznesení určil p. Zdena Fronca a p. Ľudmilu Mojžišovú..

K bodu č. 3

Vzhľadom k tomu, že na poslednom zasadnutí neboli návrhy na členov komisií pri obecnom zastupiteľstve, zaradila sa voľba členov komisií na najbližšie zasadnutie. Podľa návrhov poslancov, ako aj niektorých občanov, navrhol starosta obce, aby za členov komisií boli zvolení nasledovní poslanci, resp. občania obce; Komisia mládeže, športu, kultúry a sociálnych vecí – p. Ľubica Čamajová, p. Jana Tomková, p. Anna Topoľanová a p. Miroslav Mikula; Komisia stavebníctva a životného prostredia – p. Anna Hricová, p. Arnošt Göth ml a Ing. Miroslava Ťahúňová.; Komisia verejného poriadku a riešenia sporov – p. Zdeno Fronc a p. Daniel Gelien a Komisia pre ochranu verejného záujmu pri výkone funkcií funkcionárov obce – p. Jozef Tölgyesi a p. Arnošt Göth ml.. Obecné zastupiteľstvo si tento návrh osvojilo a všetky navrhnuté osoby boli zvolené za členov príslušných komisií uznesením č. 7/2007. „Za“ hlasovali všetci poslanci obecného zastupiteľstva.
K bodu č. 4

Starosta obce predložil poslancom obecného zastupiteľstva projekt výstavby veterných elektrární, resp. podnikateľský zámer investora. So základnými informáciami obdržali poslanci obecného zastupiteľstva aj pracovnú verziu zmluvy o spolupráci. Ako uviedol starosta obce, celý projekt od povoľovacej časti až po realizáciu by si zabezpečoval investor. Umiestnenie veterných turbín by malo byť na rozhraní katastrov Obce Slaská a Obce Kosorín. Uvedená lokalita bola investormi vybratá podľa záznamov z veterných máp. Uvedené záznamy si zabezpečil investor. Poslanec Jozef Tölgyesi sa opýtal, či sa v prípade realizácie projektu bude za elektrickú energiu platiť investorovi? Starosta obce vysvetlil, že investor môže vyrobenú energiu predať Stredoslovenským energetickým závodom, ktoré musia súhlasiť s jej odberom. Takže za elektrickú energiu sa bude platiť uvedenému dodávateľovi, ktorý bude získanú energiu z veterných elektrární distribuovať ďalej. Ako je zrejmé z návrhu zmluvy, obec by mala obdržať za každú jednu veternú turbínu jednorázový poplatok 100.000 Sk a potom každoročne za jeden inštalovaný megawat 25.000 Sk. Záväzok obce vyplývajúci zo zmluvy je v tom, že obec dá súhlasné stanoviská pri všetkých potrebných vyjadreniach k realizácii projektu. Poslanec Miroslav Hric sa zúčastnil informatívneho stretnutia spolu so starostom obce priamo s investormi a informoval poslancov, že investor zatiaľ skúšobne osadí do terénu zariadenie na meranie sily vetra, ktoré by malo byť v prevádzke jeden rok a potom sa podľa takto získaných výsledkov rozhodne definitívne o realizácii jeho zámeru. Podľa poslanca Hrica je umiestnenie turbín plánované do lokality, kde by to nemalo narušiť chod obce a ani prekážať v prípade rozvoja vidieckeho turizmu. Starosta obce ešte oznámil poslancom, že dňa 15.2.2007 sa uskutoční výjazd priamo do veterného parku v Rakúsku, kde bude mať možnosť 10 zástupcov z obce vidieť prevádzku veterných turbín, ako aj príležitosť informovať sa o technických, či iných záležitostiach týkajúcich sa výstavby, resp. prevádzky. Obecné zastupiteľstvo uznesením č. 8/2007 zobralo predmetnú informáciu na vedomie. „Za“ hlasovali všetci poslanci obecného zastupiteľstva. Zároveň uznesením č. 10/2007 poverilo poslankyňu OZ p. Ľudmilu Mojžišovú, aby zastupovala obecné zastupiteľstvo na rokovaní starostu obce dňa 15.2.2007 v Rakúskej republike vo veci výstavby veterných elektrární. „Za“ hlasovali všetci poslanci obecného zastupiteľstva.

K bodu č. 5

Starosta obce podal informáciu o podaných projektoch obce za mesiac január 2007. V rámci programu Obnovy dediny podala obec projekt na Slovenskú agentúru životného prostredia, ktorým by chcela riešiť krajinné úpravy parčíka v strede obce. Na Ministerstvo financií SR bola podaná žiadosť o poskytnutie dotácie na individuálne potreby obce a to na realizáciu fasády kultúrneho domu. V tej istej veci bola doručená žiadosť o poskytnutie dotácie priamo predsedovi vlády SR z rezervy predsedu vlády. Obec zatiaľ nemá informácie o výsledku úspešnosti podaných projektov. Uvedenú informáciu zobralo obecné zastupiteľstvo na vedomie uznesením č. 8/2007. „Za“ hlasovali všetci poslanci obecného zastupiteľstva. 

K bodu č. 6

Slovenský zväz zdravotne postihnutých v Žiari nad Hronom požiadal o poskytnutie finančného príspevku – daru na jeho činnosť. V diskusii sa poslanci zhodli v názore, že obec nemá dostatok financií pre miestne organizácie a tak nemôže finančne podporovať iné organizácie mimo katastra obce.
Pani 0ľga Čeryová požiadala o kúpu nepoužívaného nábytku, ktorý je vo vlastníctve obce a ktorý je nepotrebný pre obec. Obecné zastupiteľstvo uvedenú žiadosť odročilo na prejednanie na najbližšie zasadnutie obecného zastupiteľstva uznesením č. 14/2007. „Za“ hlasovali všetci poslanci obecného zastupiteľstva. Zároveň poslanci požiadali obecný úrad, aby zistil zostatkovú hodnotu tohto hnuteľného majetku, o ktorý prejavila záujem žiadateľka.

Pán Štefan Köszegy požiadal o preriedenie agátového porastu v časti obce „Dolina“, čo odôvodnil tým, že tento hustý porast tieni na jeho i okolité pozemky rodinných domov a záhrad. Obecné zastupiteľstvo uvedenú žiadosť zobralo na vedomie uznesením č. 8/2007. „Za“ hlasovali všetci poslanci obecného zastupiteľstva. Zároveň obecné zastupiteľstvo uznesením č. 11/2007 poverilo poslanca OZ p. Zdena Fronca, aby prerokoval riešenie preriedenia agátového porastu v časti obce „Dolina“ s príslušným správcom štátnych lesov, ktoré tieto pozemky užívajú. „Za“ hlasovali všetci poslanci obecného zastupiteľstva.
Pán Jozef Koka požiadal o zámenu pozemkov, ktoré sú vo vlastníctve jeho rodičov  a sú umiestnené na svahu bývalého lyžiarskeho vleku s pozemkami obce, ktoré sú situované v areáli bývalého roľníckeho družstva. Poslanci v diskusii vyjadrili názor, že ide o dve rôzne lokality obce a o dva rôzne druhy pozemkov rozdielnej bonity. Preto zastávajú názor, aby sa pozemky na lyžiarskom vleku vymieňali za pozemky toho istého druhu a bonity, ako to bolo schválené v minulosti. V otázke predmetného pozemku, o ktorý prejavil žiadateľ záujem by bolo nutné podať si samostatnú žiadosť o odkúpenie. Obecné zastupiteľstvo predmetnú žiadosť o zámenu pozemkov zamietlo uznesením č. 13/2007. „Za“ hlasovali všetci poslanci obecného zastupiteľstva.
Pán Radoslav Gašparík požiadal o kúpu pozemku vo vlastníctve obce na účely výstavy rodinného domu písomnou žiadosťou, ktorú osobne na zastupiteľstve predniesla jeho matka p. Alena Gašparíková. Ako sama uviedla, ide o pozemok nachádzajúci sa na bývalom stredisku roľníckeho družstva v blízkosti domu, ktorý slúžil ako kancelárie. Poslanci v odpovediach poukázali na dva problémy, ktoré potvrdil aj starosta obce. Predovšetkým ide o morálny problém, že by nebol tento pozemok ponúknutý bývalej nájomníčke domu, ktorý sa tam nachádza a ktorá ho musela opustiť. A druhým závažnejším problémom je skutočnosť, že oblasť, kde sa pozemok nachádza, je podľa plánovaného územného plánu navrhnutý ako menší priemyselný park a teda by nebolo možné vydať súhlas na výstavbu rodinného domu. Poslanci ďalej uviedli, že v prípade ak dôjde k zmene územného plánu a táto oblasť bude schválená ako obytná zóna s možnosťou výstavby rodinných domov, tak sa bude žiadosť archivovať a keď to bude aktuálne, tak sa k predmetnej žiadosti obecné zastupiteľstvo vráti. V súčasnosti však obecné zastupiteľstvo túto žiadosť zamietlo uznesením č. 13/2007. „Za“ hlasovali všetci poslanci obecného zastupiteľstva.
Mgr. Peter Gelien požiadal o predaj pozemku parcely č. E-KN 257/2, vedenej ako TTP o výmere 748 m2, zapísanej na LV č. 637. Pred rozhodnutím obecného zastupiteľstva, starosta obce prítomných upozornil, že ide o jeho brata a v zmysle platnej legislatívy nie je možné schváliť predaj nehnuteľného majetku obce osobe blízkej starostovi obce bez vyhlásenia obchodnej verejnej súťaže. Na základe týchto skutočností obecné zastupiteľstvo zobralo predmetnú žiadosť na vedomie uznesením č. 8/2007. „Za“ hlasovali všetci poslanci obecného zastupiteľstva a zároveň obecné zastupiteľstvo uznesením č. 12/2007 poverilo starostu obce, aby formou obchodnej verejnej súťaže v zmysle § 281 až 288 zákona č. 513/1991 Zb. Obchodný zákonník ponúkol na predaj nehnuteľný majetok vo vlastníctve obce a to pozemok parcela č. E-KN 257/2, vedenú ako TTP o výmere 748 m2, zapísaná na LV č. 637 pre k.ú. Slaská. “Za“ hlasovali všetci poslanci obecného zastupiteľstva.

V bode rôzne starosta obce informoval obecné zastupiteľstvo o tom, že aj napriek písomným upozorneniam nedošlo zo strany spol. MALES s.r.o. k vyprataniu nehnuteľnosti súp. č. 316 a ani k rokovaniu o uzavretí nájomnej zmluvy. Poslanci uviedli, že v tejto veci už viackrát v minulosti poverili obecný úrad spísaním výzvy na vypratanie nehnuteľnosti. Keďže k dnešnému dňu k vyprataniu nedošlo, obecné zastupiteľstvo uznesením č. 12/2007 poverilo starostu obce, aby podal žalobu na vypratanie nehnuteľnosti proti spoločnosti MALES, s.r.o. z dôvodu neoprávneného užívania nehnuteľnosti vo vlastníctve obce a to haly súp. č. 316, zapísanej na LV č. 1. „Za“ hlasovali všetci poslanci obecného zastupiteľstva.
Starosta obce požiadal poslanca Ing. Miroslava Hrica, či by bolo možné z jeho strany zabezpečiť pre obec znalecký posudok na budovu súp. č. 17. Poslanec Ing. Miroslav Hric vypracovanie predmetného znaleckého posudku prisľúbil a tak obecné zastupiteľstvo uznesením č. 9/2007 poverilo poslanca OZ Ing. Miroslava Hrica, aby zabezpečil pre obecný úrad znalecký posudok na budovu obecného úradu súp. č. 17, zapísanú na LV č. 1. „Za“ hlasovali všetci poslanci obecného zastupiteľstva.
Zároveň starosta obce požiadal poslanca Hrica o pomoc v otázke projektu sedlovej strechy na garáži pri TJ. Poslanec Hric aj v tejto otázke prisľúbil pomoc a obecné zastupiteľstvo uznesením č. 9/2007 poverilo poslanca OZ Ing. Miroslava Hrica, aby zabezpečil pre obecný úrad projekt sedlovej strechy na budove garáže pri TJ. „Za“ hlasovali všetci poslanci obecného zastupiteľstva. 

K bodu č. 7

Poslanci sa v interpeláciách  zaujímali o výsledok rozhodovania v otázke nájomcu poľovného revíru. Starosta obce ich informoval, že uvedené rozhodnutie je už právoplatné, aj keď k dnešnému dňu existuje vážna pochybnosť o zákonnosti postupu tak obvodného, ako aj krajského lesného úradu. Poslanci sa zaujímali, či existujú doklady o tom, že pri schvaľovaní došlo k pochybeniu a k možnej nezákonnosti postupu správneho orgánu. Starosta obce poukázal len na niekoľko písomných dokladov, ktoré jednoznačne preukazujú pochybnosti o zákonnosti postupu správneho orgánu. Obecné zastupiteľstvo uznesením č. 12/2007 poverilo starostu obce, aby podal podnet okresnej prokuratúre na podanie protestu proti rozhodnutiu Obvodného lesného úradu v Žarnovici č.k. 2005/00978-8 zo dňa 26.5.2005, ktoré nadobudlo právoplatnosť dňa 25.10.2005, nakoľko týmto rozhodnutím boli porušené zákony Slovenskej republiky. „Za“ hlasovali všetci poslanci obecného zastupiteľstva.
Ďalej bola predmetom interpelácii poslancov otázka stavu budov na bývalom stredisku roľníckeho družstva, keďže niektoré z nich sa nachádzajú v nevyhovujúcom stave a ohrozujú život ľudí. Starosta obce informoval poslancov, že už v minulosti písomne vlastníka niektorých budov upozornil na ich nevyhovujúci stav. Odpoveďou bol list, v ktorom vlastník oznámil, že neplánuje vykonávať ich opravu a obnovu a odvtedy sa zo strany vlastníka nič nezmenilo a stav budov sa ešte zhoršil. Na základe týchto skutočností obecné zastupiteľstvo uznesením č. 12/2007 poverilo starostu obce, aby začal riešiť nepriaznivý stav nehnuteľností na bývalom stredisku roľníckeho družstva v Slaskej v zmysle zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.
Poslankyňa p. Ľudmila Mojžišová interpelovala starostu obce v otázke čistoty priestranstva pred Vidieckym centrom voľného času. Upozornila, že obec vytvára priaznivé podmienky pre činnosť tohto zariadenia a preto by bolo vhodné, keby občianske združenie, ktoré centrum prevádzkuje, zabezpečovalo poriadok a čistotu priestranstva pred sídlom centra. Obecné zastupiteľstvo uznesením č. 15/2007 uložilo obecnému úradu písomne upozorniť štatutárku Občianskeho združenia „Žiarsko“, aby zabezpečila udržiavanie poriadku v prenajatých priestoroch, ako aj na verejnom priestranstve pred týmito priestormi. „Za“ hlasovali všetci poslanci obecného zastupiteľstva.
Poslankyňa p. Ľudmila Mojžišová upozornila aj na skutočnosť, že z budovy súp. č. 16 tečie dažďová voda na miestny chodník, ktorá v čase zimy vytvára nebezpečný klzký povrch, na ktorom môže dôjsť k úrazu osôb. Obecné zastupiteľstvo uznesením č. 15/2007 uložilo obecnému úradu písomne upozorniť nájomcu pohostinstva v budove súp. č. 16 p. Tomáša Hurtíka, aby na vlastné náklady zabezpečil zvod dažďovej vody z predmetnej časti budovy a zabránil tak k jej prenikaniu na miestny chodník.

K bodu č. 8

V diskusii sa nikto neprihlásil o slovo. 

K bodu č. 9

Návrh uznesení predniesol starosta obce. Obecné zastupiteľstvo schválilo uznesenia v podobe spísaných uznesení č. 7/2007, 8/2007, 9/2007, 10/2007, 11/2007, 12/2007, 13/2007, 14/2007 a 15/2007. „Za“ hlasovali všetci poslanci obecného zastupiteľstva.

K bodu č. 10

Starosta obce poďakoval všetkým za účasť na zasadnutí obecného zastupiteľstva a po dohode s poslancami určil termín ďalšieho zasadnutia na 22.3.2007.

Zapísala: Zuzana M o j ž i š o v á

Daniel G e l i e n
starosta obce

Ľudmila Mojžišová
overovateľka

Zdeno Fronc
overovateľ